Skokvideo: Agt polisiemanne vandag in hofAgt polisiebeamptes verskyn vandag in die Daveyton-landdroshof in verband met die dood van ŉ Mosambiekse taxibestuurder wat agter ŉ polisievangwa in die Oos-Rand gesleep is. Die twee adjudant-offisiere en ses konstabels is Vrydagmiddag in hegtenis geneem en word van moord aangekla. Mido Macia (27), die taxibestuurder, is Dinsdagaand agteraan ’n polisievangwa vasgemaak en gesleep ná ŉ onderonsie met die polisie. Hy is later in polisie-aanhouding dood. ŉ Video van die voorval is verlede week op sosiale netwerke versprei en het só ’n opskudding veroorsaak dat president Jacob Zuma en Riah Phiyega, die nasionale polisiekommissaris, daarop reageer het. Piyega het Vrydag opdrag gegee dat alle betrokke polisielede geskors en en van hulle vuurwapens ontneem moet word. Die stasiebevelvoerder van die Daveyton-polisiekantoor is ook uit sy pos verwyder. Sien die video hier. WAARSKUWING: Die video kan sensitiewe lesers ontstel.